|  |
| --- |
| **“Дус булыйк без мәңгегә”***Беренче күренеш. Вакыйга авылда бара. Йорт алдында Әтәч белән Тавык.* **Әтәч.** Ардым инде, ардым сездән, Бигрәк каты йоклыйсыз, Балаларны карамыйсыз, Ә җимне шәп чүплисез! Хуҗа миңа җикеренә: “Бер күкәй дә салмыйлар”, - ди, Әгәр дә үзгәрмәсәләр, Бу йортта калмыйлар”, - ди. Ай-һай, ардым бу тормыштан, Китәмен сәяхәткә. Кайтуга тәртип булмаса, Ачуланам, әлбәттә.**Тавык.** Ялынмыйбыз, кит әйдә, Юлларыңа ак җәймә! Төлке тотып ашамаса, Кайтырсың әле җәйгә.**Әтәч.** Курыкмыймын мин Төлкедән, Сезнең генә ис китә. Каршыма чыгып карасын, Минем аңа көч җитә.**Тавык.** Ә шулай да, Әтәчкәем, Мин сиңа ачуланмыйм. Дөнья күреп кайт син әйдә, Сагынып каршылармын.**Әтәч (җырлый)** Курыкмыйм мин Төлкегездән, Төлке миңа чүп кенә. Әгәр дә чыкса каршыма, Очырам тибеп кенә! Эх, кала, кала, кала, Кала минем авылым. Дөнья күреп кайтам әле, Көт син мине, Тавыгым! *Икенче күренеш. Урман аланы. Әтәч каршысына Куян килеп чыга.***Куян.** Бу ни гаҗәп, бу ни хәл? Шаккаткыч бер тамаша. Төлкенең җан дошманы Әтәч килә лабаса.**Әтәч (җырлый)** Теләсә кемнән куркырга, Мин бит син, кылый түгел, Почмакта посып ятарга Мин куркак малай түгел! Эх, барам, барам, барам, Төлкенең котын алам, Тавыкларымнан көлдереп, Куркып яшәмәм һаман. **Куян**. Ул кадәрле батырайма, “Болын – күз, урман – колак” Шушы урак койрыгыңнан Коры калсаң, бик харап! (*Куян агачлар артына кереп кача)* **Әтәч**. Бигрәк матур икән урман, Әллә шунда калыйммы? Тавыклар белән яшәргә, Бер матур йорт салыйммы? Эх, калам, калам, калам, Калам, урманда калам. Матурлык күреп яшәргә, Бер бик матур йорт салам. *Агачлар артыннан Тиен килеп чыга.***Тиен.** Урманда күпме яшәп тә, Мин мондый кош күрмәдем, Үзең белән таныштырчы, Исемеңне белмимен.**Әтәч.** Мин- Әтәч абзаң буламын, Шуны бел син, Тиен дус, Берсеннән дә курыкмыймын, Әйдә алга, түрдән уз!**Тиен.** Бик батыр күренәсең, Мактанчык та икәнсең. Төлке ападан саклан син, Гомереңне өзмәсен!**Әтәч.** Элек күргән булмасам да, Бер күрүдә ошаттым. Безгә кунакка кил, яме, Көтәрмен мин һәрчакны.*Агачлар артыннан Аю килеп чыга.***Аю.** Кемнәр монда тавышлана, Кем йокыдан уятты? Сезнең тавыш шундый каты, Авырттырды колакны. Тиен, сине таныйм инде, Ә бусы нинди җанвар? Каян килеп, кая бара? Безгә нинди йомышы бар?**Әтәч.** Мин - Әтәч булам агай, Ә син Аю түгелме? Бал ашарбыз бергәләп, Булыр бик тә күңелле!**Аю.** Рәхмәт яхшы сүзеңә, Киң күңелле икәнсең. Явыз Төлкегә эләксәң, Котылырсың микән син?(*Төлке килеп чыга)***Төлке**. Кемнәр әле монда минем Гайбәтемне тарата? Мин бит бер дә явыз түгел, Һәммәгезне яратам. Бүген шатлыклы көнем, Кайтып киләм ярыштан, Миннән чибәр табылмады Гаҗәеп конкурста.*(Аю белән Тиен агачлар артына кереп югалалар.Әтәч Төлкене бик тә ошата)***Әтәч** **(җырлый**) Син дә бик матур икәнсең, Миңа яр булмассыңмы? Гомерне бергә үткәрик, Әйбәт пар булмабызмы? Бу кабарган койрыкларың Минекеннән ким түгел, Бергәләп шат яшәрбез, Көн дә ачарбыз күңел. (*Әтәч йөгегә - йөгерә Төлкегә чәчәк җыя)***Төлке** (*читкә карап сөйли*) Менә юләр, ышанды бит Минем тәмле телемә, Өйгә кайткач, син китәрсең Минем тамак төбемә. (*Әтәч Төлкегә чәчәкләр китереп бирә. Төлке чәчәккә үрелә, агач артыннан Куян күренә, Әтәчкә кычкыра)***Куян**. Әтәч абзый, кач, кач тизрәк, Эләгәсең капканга. Ничек авызы ерылган Сине эзләп тапканга. *(Әтәч аны-моны аңлаганчы, Төлке чәчәкләрне ташлап, Әтәчнең муеныннан тотып ала. Әтәч ычкынырга тырышып карый, ләкин булдыра алмый)***Төлке**. Эләктеңме, мактанчыгым, Минем матур сүзләргә. Хәзер инде мин җибәрмәм, Эләктең бит капкынга! *(Әтәч белән Төлке тартышалар. Тиен килеп чыга, кычкыра)***Тиен**. Балаларың ятим кала, Тавык нишләр берүзе? Күрче, күрче бу каракны, Уттай яңа бит күзе! *(Агачлар артыннан Аю килеп чыга ,аның артыннан Куян да , Тиен дә йөгереп киләләр. Төлкене куа башлыйлар)***Аю.** Ятим итмә балаларны! Хәзер үк җибәр аны! Кунакка һөҗүм итмиләр, Таммасын бездә каны! (*Төлке Әтәчне җибәрә)***Төлке.** Ярар инде җибәрермен, Бигрәк каты яклыйсыз. Ятимлекне мин дә беләм, Бу очракта хаклы сез. *(Төлке тиз генә урманга кереп кача) (Әтәч барысының да кулым кыса, рәхмәтләр укый*)**Әтәч**. Бергә булу әйбәт икән, Дус булыйк без мәңгегә. Киләчәктә дә тырышыйк Бер-беребезне күрергә. **Барысы да бергә.** Эх, күрик, күрик, күрик Бер-беребезне дус күрик. Төлке апайны көнләштереп, Шулай кунакка йөрик.**Аю**. Әтәч туган без көтәбез Сине гаиләң белән. Урмандагы сый җитәрлек,Үткәрербез зур бәйрәм. **Барысы да бергә**. Эх, бәйрәм, бәйрәм, бәйрәм, Урманда бүген бәйрәм. Кулны кулга тотынышып, Уйныйкчы әйлән-бәйлән! |